Predică la duminica fiului risipitor

Dreptmăritori creștini!

Încep să vă povestesc, până se așează o ambianță propice pentru ascultarea și înțelegerea mesajului din această pericopă evanghelică, despre un pictor renumit care avea de pictat scena „Cina cea de taină” și, căuta pe străzi, prin piețe și pe oriunde erau oameni, să găsească un chip de om care să-l inspire și să deseneze cel mai potrivit chip al Mântuitorului nostru Iisus Hristos. Așa avea înclinația pictorul să-și aleagă modele pentru desenele sale din realitatea străzii. A găsit, după multă căutare un tânăr cu caracteristici asemănătoare, cu fața luminoasă, cu inima curată, a cărui înfățișare i se potrivea să-i servească drept model la zugrăvirea feței Mântuitorului. Ia plătit să vină la atelier unde el desena. După mai mulți ani, pictorul ajunsese cu lucrarea până la „punctul în care trebuia să zugrăvească chipul lui Iuda” (1) A plecat la drum din localitate în localitate până a găsit pe cineva atât de distrus la înfățișare, încât arăta chiar semnele unui trădător, cu părul răvășit, cu figura întunecată, cu ochii tulburi, așa încât se potrivea cu semnalmentele personajului Iuda. La plătit bine să-l urmeze la atelier unde după ceva timp de lucru pictorul observă lacrimi că se coborau pe obrajii păcătosului. Din discuție și privind mai atent a reieșit faptul că era același om după care zugrăvise chipul Mântuitorului. Omul îi spuse toată istoria vieții lui, cum a alunecat dintr-un păcat în altul, până la starea prezentă.

Iată, oameni buni , două stări sufletești pe care le cunoaște aceeași persoană,desigur, în momente diferite ale vieții.

Astăzi deslușim împreună mesajul Sfintei Evanghelii de astăzi, unde vedem două feluri de libertate: libertatea sfântă și libertatea păcătoasă.(2) De altfel, despre fiecare din noi este vorba, adică ni se adresează fiecăruia ca să înțelegem realitatea sufletească dureroasă unde ajungem datorită nechibzuirii la timp.

„Se spune că un copil de 3-4 ani, care nu mai văzuse niciodată o oglindă, aflându-se pentru prima oară în fața ei, a văzut în ea chipul unui băiețel care- l privea uimit ... Privea chipul, și i se părea foarte cunoscut. Dar peste câteva momente, copilul a izbucnit fericit: mamă, mamă, vino să vezi ceva: băiatul din oglindă sunt eu!” (3) Așa și noi să știm că se referă la fiecare cuvântul acestei parabole, a fiului risipitor.

Pilda aceasta să găsește la Sf. Luca în capitolul 15. Fariseii și cărturarii cârteau, acuzau zicând că Hristos „ primește la Sine pe păcătoși și mănâncă cu ei”( versetul 2). Lor Domnul le zice trei pilde : oaia cea pierdută ( versetele 3-70, drahma cea pierdută( versetele 8-10) și fiul risipitor ( versetele 11-32).

Toate trei prezintă bucuria aflării lucrului pierdut: „ bucurați-vă cu mine că am găsit oaia cea pierdută”, aceasta după ce a lăsat 99 de oi în pustie care nu s-au rătăcit și, la adoua pildă „bucurați-vă cu mine, căci am găsit drahma pe care o pierdusem” când femeia din zece drahme pe care le avea pierde una și caută cu grijă, apoi Domnul le zice „ așa se face bucurie îngerilor lui Dumnezeu pentru un păcătos care se pocăiește” dar și, „cât de mari sunt darul și bucuria iertării, cât de frumoasă este recuperarea celui pierdut, învierea celui mort

\_\_\_\_\_\_\_\_\_

1. PS. Dr. Vasile Coman „ Slujind lui Dumnezeu, slujim oamenilor”, Editura Institutului biblic și de misiune ortodoxă, București 2008, pag 271
2. Predica Preafericitului Părinte Patriarh Daniel la duminica a XXXIV -a după Rusalii, Agenția de știri Basilica.ro
3. Pr. Prof. Dr. Vasile Gordon „ Mergând, învățați…”,”, Editura Institutului biblic și de misiune ortodoxă, București 2006 pag. 268

sufletește și, cât de frumoasă este viața cea nouă după ce noi am primit iertarea păcatelor” de la aceasta, a treia pildă.(4)

„După cum se bucură păstorul de oaia aflată, femeia de drahma găsită și tatăl de întoarcerea fiului rătăcit, așa se bucură Dumnezeu și îngerii de pocăința păcătoșilor.”(5)

Prin personajul tata, se înțelege Dumnezeu, adică simbolizează inima plină de compasiune și de iubire milostivă a lui Dumnezeu Tatăl. Lecția ce ne-o oferă Hristos Domnul este arătarea dublei suferințe a tatălui: una pentru fiul care risipește, fără să fi strâns ceva și alta pentru fiul mare care strânge, dar care nu adună nimic! Atitudinea tatălui din pildă este atitudinea Tatălui ceresc, Care așteaptă pe păcătos, nu din clipa în care acesta s-a hotărât să se întoarcă, ci din clipa în care s-a despărțit de El, prin păcat.

Transpare faptul că Dumnezeu respect libertatea de alegere a omului în viață. Nu îngrădește cu ceva. Când însă libertatea oamenilor devine neînțeleaptă, începe să lucreze înțelepciunea lui Dumnezeu.

Se vede prin gesturile sale: tatăl aleargă înaintea fiului, îi cade pe gât, îl sărută și, foarte important, nu-l umilește, reproșându-I ceve. Tatălui îi sunt suficiente suferința fiului și căința lui. Dumnezeu este singurul Care cunoaște întrega framă interioară prin care trecuse tânărul.

Doi fii reprezintă două atitudini față de Dumnezeu: una de fidelitate, de ascultare față de El, de împlinire a voii Lui, una este cea de emancipare, a libertății dezordonate, care nu-i decât o manifestare a înclinației păcătoase a omului ce trebuie înfrânată.

Fiul cel mic aderă la un trai pur instinctual,(6) de emancipare egoistă, de încredere multă în propriile vise și posibilități, fără legătură cu sânul părintesc.

Fiul plictisit de bine, dorește libertate și independență„ Tată, dă-mi partea de avere ce mi se cuvine!” (Luca 15,12). Ia partea de avere și pleacă într-o țară îndepărtată, unde începe un trai în desfătări trupești.

*„*Țara depărtată” în care pleacă este îndepărtarea omului de Dumnezeu și de limitele libertății ziditoare; un spațiu nedefinit, unde harul lui Dumnezeu nu este căutat, iar libertatea umană devine robie a păcatului, chiar dacă cel ajuns în această stare crede că această libertate definește persoana sa ca fiind matură.

Cheltuie tot ce are de la tatăl său, în plăceri pătimașe, care reduc viața la nivelul simțurilor, și are de înfruntat o situație la care nu s-ar fi așteptat: foamea trupească.

„Foametea mare” din țara aceea, cauzată de o secetă prelungită, poate fi, de asemenea, înțeleasă ca o pedagogie a lui Dumnezeu, ca folosire a dificultăților exterioare, materiale, pentru o schimbare interioară, sufletească. (Prea F Daniel). Încercările și suferințele sunt îngăduite de Dumnezeu ca să ne aducem aminte că ceea ce avem noi nu este al nostru, nici chiar viața. Viața noastră, deși este un dar de la Dumnezeu, poate fi dusă în pragul morții când planul nostru se îndepărtează de planul lui Dumnezeu. *Libertatea noastră este o libertate în relație cu libertatea lui Dumnezeu.*

\_\_\_\_\_\_\_\_\_

1. Predica Preafericitului Părinte Patriarh Daniel la duminica a XXXIV -a după Rusalii, Agenția de știri Basilica.ro
2. PS Calinic Botoșăneanu „ Duminicile-peceți ale Învierii”, Doxologia, Iași 2010, pag.239
3. Pr. Prof. Univ. Dr. Stelian Tofană „ Evanghelia lui Iisus misiunea cuvântului”, Editura Meca, Cluj Napoca 2018, pag.342

Păcatul și moartea nu sunt stări firești sau naturale, ci sunt adăugare de înstrăinare de Dumnezeu și cădere din comuniunea cu El. Însă *„venirea în fire”* stimulată de foamete extremă, a fost ocazia decisivă a salvării celui pierdut. Atingerea limitei existenței păcătoase l-a determinat pe tânărul trufaș și risipitor de odinioară să-și schimbe modul de a gândi și de a fi, *să se convertească.* A realizat că se află pe un drum greșit, nu unul al libertății, ci unul al robiei, a zis: *„Mă voi scula și mă voi duce la tatăl meu și-i voi spune: tată, am greșit la cer și* înaintea *ta și nu mai sunt vrednic să mă numesc fiul tău. Fă-mă ca pe unul din argații tăi”.* Această trezire a conștiinței păcatului și de recunoaștere a stării nefirești în care se afla, este începutul pocăinței lui.

Din om liber a ajuns slugă. Oare poate fi slugă în casa părintească? Este început de mărturisire, de fapt. Pentru că „ inima înfrântă și smerită”( Psalmul 50,18) este părere de rău din tot sufletul pentru păcatele făcute, fiind prima treaptă a Spovedaniei. Apoi recunoașterea păcatelor în fața preotului duhovnic: „ dacă ne mărturisim păcatele, Dumnezeu este credincios și drept, ca să ne ierte păcatele și să ne curățească de orice nedreptate” se afirmă la I Ioan 1, 1 și 9, Iacob 5,16. Al treia treaptă este hotărârea de îndreptare și de a nu mai păcătui. Ultima etapă este împlinirea canonului dat de duhovnic pentru ispășirea păcatului și îndreptarea păcătosului. Adică fiul risipitor a îndeplinit ce și-a promis, de spune : „ tată am greșit la cer și înainta ta, nu mai sunt vrednic să mă numesc fiul tău”. (Luca 15,22) (7)

Pocăința a fost numită „al doilea Botez”, pentru că Botezul *„din apă și din Duh”* (cf. Ioan 3, 5) se săvârșește o singură dată, însă „botezul lacrimilor” sau „botezul pocăinței” se poate săvârși în fiecare zi, până la sfârșitul vieții noastre, pentru că în fiecare zi păcătuim, cu gândul, cuvântul sau fapta. Haina nouă este simbol al iertării și, înlocuiește hainele pătate și rupte de păcatele care desfigurează și întunecă sufletul omului.

Inelul de aur pus pe mână simbolizează *reînfierea celui înstrăinat prin păcat, e semnul reprimirii omului care se pocăiește în iubirea neîntreruptă a lui Dumnezeu.*

Sandalele pe care le primește fiul risipitor dar pocăit, adică încălțămintea nouă, înseamnă harul de a călca peste spinii ispitelor păcătoase și de a merge pe căile Domnului, pe căile împlinirii poruncilor Lui, iubirea față de Dumnezeu și de semeni.( 8)

Vițelul cel gras, care a fost pregătit pentru ospățul bucuriei, simbolizează, pe toți cei care sunt iertați, adică prin mărturisirea păcatului și împlinirea canonului, sunt chemați și la Sfânta și Dumnezeiasca Împărtășanie, prin care ni se dăruiește încă din lumea aceasta arvuna așezării și bucuriei din Împărăția Cerurilor.

Fiul cel mare este tipul omului fidel sau credincios, care în toată viața sa încearcă să fie un împlinitor al cuvintelor, al poruncilor și voii lui Dumnezeu. Pericolul se arată în faptul că în sufletul lui se poate stârni oricând invidia și tulburarea, prin neînțelegerea gestului bunătății. Drept păcătos care manifestă un nejustificat reproș față de tată. Se umple de răutate, pentru că risipește ceea ce a adunat mult timp: iubirea necondiționată a tatălui. S-a raportat la fratele lui justițiar, cu dreptate omenească amăgitoare, și nu cu iubire și înțelegere față de un păcătos care s-a regăsit.( Stelian Tofană). Gelozia pentru puținul fratelui, nu-l lasă să se bucure de multul pe care îl avea el. „ Toate ale mele sunt ale tale”, i-a spus tatăl(Luca 15,31).

\_\_\_\_\_\_\_

1. Pr. Prof Ilarion Virgil Felea „ Duhul Adevărului”, Editura Arhiepiscopiei ortodoxe a Alba Iuliei, pag. 46
2. Predica Preafericitului Părinte Patriarh Daniel la duminica a XXXIV -a după Rusalii, Agenția de știri Basilica.ro

Gândirea și logica omenească ar identifica aici nedreptate. Înregistrarea faptelor bune ar trebui să genereze răsplată și laudă la adresa omului harnic, ascultător, cuminte. Ar trebui să i se ofere dreptate după opinia și complicitatea nedeclarată a majorității, „formată din cei drepți, care pentru beneficiul propriu întrețin prin toate mijloacele mentalitatea că cele mai mari păcate, dacă nu chiar singurele, sunt câteva, cele pe care de obicei nu le fac ei și anume, cele mai grosiere: uciderea, desfrînarea, hoția, beția, etc.”(9). Numai că aceasta hrănește continuu sentimentul îndreptățirii de sine și recunoașterea bolnăvicioasă din partea celorlalți.

„Drepții nu sunt de fapt drepți, ci sunt păcătoși care nu se pocăiesc, și nu o fac tocmai pentru că-și refuză recunoașterea păcatului. Prin urmare, Dumnezeu este firesc să se bucure pentru păcătoșii care se pocăiesc și să se întristeze pentru păcătoșii care nu se pocăiesc, amăgindu-se că sunt drepți.”

Din această cauză parabola are ca temă centrală nu pocăința fiului nechibzuit, ci bucuria mare fără margini a tatălui pentru întoarcerea lui și, apoi accentul cade pe întristarea fiului celui mare și cuminte.

Optimismul și șansa păcătosului este iubirea Bunului Dumnezeu arătată în bucuria nespusă pentru regretul, devastarea trăită, cererea cu lacrimi a iertării, adică pocăința sinceră manifestată de penitent.

Bucurie mai mare pentru Cel ce iartă și, bucurie dăruită, tranformatoare pentru cel iertat. Bucuria resimțită în urma primirii iertării, ca eliberare adevărate de sub presiunea nefastă a păcatului, a greșelii, a răului, este cea mai mare, care motivează, dă viață celui subjugat. Această bucurie duce la libertate și împlinire.

Iertarea este cea mai importantă în iconomia dumnezeiască a mântuirii. Când convoiul răstignirii Domnului a ajuns la locul „Căpățânii ” Hristos a spus „Părinte iartă-le lor, că nu știu ce fac”.( Luca 23,34)

Apoi condiționează primirea iertării de la Dumnezeu de măsura în care noi iertăm celor care ne greșesc: „de veți ierta oamenilor greșalele lor, ierta-va și vouă Tatăl vostru Cel ceresc; iar de nu veți ierta oamenilor greșalele lor, nici Tatăl vostru nu vă va ierta greșalele voastre.” ( Matei 6, 14-15).

În Rugăciunea domnească suntem îndemnați să cerem iertare lui Dumnezeu în aceiași termeni: „ Și ne iartă nouă greșalele noastre, precum și noi iertăm greșiților noștri”. (Matei 6,12).

După Învierea Sa din morți, vorbindu-le ucenicilor declară importanța propovăduirii iertării păcatelor în numele Său, la toate popoarele, care este și poruncă „să se propovăduiască în numele Său , pocăința spre iertarea păcatelor la toate neamurile, începând de la Ierusalim” ( Luca 24,47).

Ucenicii au mandatul și puterea de a ierta păcatele în numele lui Dumnezeu: „ Precum M-a trimis pe Mine Tatăl, vă trimit și Eu pe voi. Și zicând acestea, a suflat asupra lor și le- a zis: Luați Duh Sfânt! Cărora veți ierta păcatele, le vor fi iertate, și cărora le veți ține, vor fi ținute.”( Ioan 20,21-24).

Moartea Fiului lui Dumnezeu pentru păcatele omenirii întregi este dovadă certă a iubirii prin iertare și milă a lui Dumnezeu pentru oamenii căzuți. „ Milă voiesc, iar nu jertfă” (Oseea 6,6) exprimă voinţa lui Dumnezeu descoperindu-ne că preţuieşte mila noastră mai mult decât jertfele aduse fără dragoste! Mila - pentru că este cea mai mare jertfă pe care o poate aduce omul înaintea Altarului Său, aşa cum se afirmă şi în

\_\_\_\_\_\_\_

1. Pr. Prof. Univ. Dr. Constantin Coman „Prin ferestra bisericii sau o lectură teologică a realității”, Editura Bizantină 2007, pag.65

cuvintele Sfintei Liturghii: "Mila păcii, jertfa laudei". Sentimentul milei, purcede dintr-o inimă caldă, plină de iubire şi compasiune faţă de aproapele nostru. Noi, de altfel, vom fi judecaţi, la venirea lui Hristos, în funcţie de câtă milă, izvorâtă din dragoste sinceră, şi nu făţarnică, am dovedit aproapelui nostru (Mt. 25, 31- 46).

Făcând milă cu aproapele nostru, noi ne asemănăm cu Dumnezeu, căci "El face să plouă peste cei drepţi şi peste cei păcătoşi"( Matei 5, 45).

Prin iubirea vie şi curată ce o nutrim Bunului Dumnezeu în sufletul nostru, se lucrează în mod neîncetat urcare către cunoaşterea Sa, neajungând niciodată la o saturație a cunoaşterii lui Dumnezeu, căci formalismul provine din această plafonare, din stagnarea noastră de a-L mai căuta pe Dumnezeu.

De aceea, faptele noastre, izvorâte din milă, ca manifestare a iubirii, trebuie făcute din inimă, nu din formalism sau pentru că aşa este tradiţia, pentru că nu vom avea nici o răsplată pentru efortul nostru către Împărăţia lui Dumnezeu.(10)

Apa din fântânile arteziene învinge presiunea admosferică și tinde să se înalțe; pasărea din colivie se așează totdeauna pe bețișorul cel mai de sus; trestia iese din apă ca să poată înflori; sufletul nostru Îl caută mereu pe Dumnezeu, însetează mereu după fericire și nu este mulțumit decât atunci când se simte aproape de El.

Acum vă îndemn, oameni buni să duceți cuvânt de întărire celor de acasă. Arătați-le șansa vindecării de trauma interioare. Faptul că e la îndemână obținerea iertării. Smerenia aduce comuniune și pace. Să beneficieze tot omul de cea mai mare și adevărata bucurie – împăcarea cu Bunul Dumnezeu, cu familia, cu semenii și mai ales, cu sinele propriu.

Treziți-i cu cuvântul Scripturii: „ Deșteaptă-te cel ce dormi și te scoală și te va lumina Hristos!” ( Efeseni 5,14). (11)

Să ne ajute Bunul Dumnezeu ca din Evanghelia acestei duminici să învățăm cât de mare este puterea pocăinței, cât de mare este puterea iertării lui Dumnezeu și cât de înnoitoare este bucuria vieții veșnice.

Semnează – Pr. Paroh Cârcu Ioan

\_\_\_\_\_\_

10)*Un articol de:*[*Marius Gagea*](https://ziarullumina.ro/autor/marius-gagea.html)*- 03 Feb, 2011, Ziarul Lumina*

(11) Biblia, Editura Institutului biblic și de misiune ortodoxă, București 2019